ORDE do 16 de xaneiro de 2009 pola que se modifica a Orde do 21 de xullo de 2008, pola que se convocan bolsas de nova adxudicación e prórrogas para a realización de estudos de terceiro ciclo nas universidades do sistema universitario de Galicia cofinanciadas polo Fondo Social Europeo, para ampliar a contía total do seu orzamento e as bolsas concedidas.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 23/01/2009

A Orde do 21 de xullo de 2008, pola que se convocan bolsas de nova adxudicación e prórrogas para a realización de estudos de terceiro ciclo nas universidades do sistema universitario de Galicia cofinanciadas polo Fondo Social Europeo (Diario Oficial de Galicia do 29 de xullo), establece no seu artigo 2 a contía total que se destinará para a concesión destas bolsas e prevé que esta cantidade pode ser incrementada, empregándose este aumento de financiamento na relación de suplentes que figure na correspondente resolución da convocatoria.
Téndose producido tal suposto, procede a publicación da correspondente modificación da orde de convocatoria para os efectos pertinentes.
Na súa virtude, esta consellería
RESOLVE:
Artigo 1º
Ampliar a contía total que figura no artigo 2 da Orde do 21 de xullo de 2008 na cantidade de douscentos cincuenta e cinco mil cincocentos vinte con trinta e dous euros (255.520,32 euros), con cargo á aplicación orzamentaria 07.05.322C.480.2 dos orzamentos xerais da Comunidade Autónoma de Galicia para o ano 2009, que se destinará a conceder bolsas de nova adxudicación para a realización de estudos de terceiro ciclo nas universidades do sistema universitario de Galicia.
Artigo 2º
Atendendo á relación dos 33 primeiros suplentes das distintas áreas de coñecemento publicada na Orde do 28 de novembro de 2008, conceder as bolsas de nova adxudicación para a realización de estudos de terceiro ciclo as persoas que figuran no anexo desta orde, coa seguinte distribución:
a) 2 bolseiros para estudos de ciencias da saúde.
b) 10 bolseiros para estudos de ciencias experimentais.
c) 9 bolseiros para estudos de ciencias sociais e xurídicas.
d) 4 bolseiros para estudos de ensinanzas técnicas.
e) 8 bolseiros para estudos de humanidades.
Artigo 3º
A duración da bolsa será de doce meses no período comprendido entre o 1 de outubro de 2008 e o 30 de setembro de 2009.
Artigo 4º
A aceptación da bolsa e o seu pagamento farase segundo o establecido nos puntos 10 e 11 da orde de convocatoria. A aceptación da bolsa farase mediante a presentación dos documentos sinalados no punto 10 do anexo I da orde de convocatoria. Os documentos deberán presentarse na Dirección Xeral de Ordenación e Calidade do Sistema Universitario de Galicia no prazo de cinco días contados desde a data de recepción da notificación de concesión. Transcorrido o citado prazo sen que se achegue a documentación, considerarase que o/a interesado/a decae no seu dereito.
Artigo 5º
Contra esta resolución, que esgota a vía administrativa, os/as interesados/as poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a sala do contencioso-administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de xaneiro de 2009.
Laura Sánchez Piñón
Conselleira de Educación e Ordenación Universitaria
Ver referencia pdf "01600D010P034.PDF"